Olunaku lumu, akasana kaali kaaka nnyo era nga tosobola na kukayimiriramu kumala ddakiika nnyingi nga tekannakwokya nnyo kukadduka. Munnange ku lunaku olwo, Wakibe yali atambulatambula ng’ayita mu nnimiro omwali ebirime eby’enjawulo. Yatuuka mu kafo akamu nga mulimu omuti ogwali ogw’ensaali. Ku muti gw’ensaali kuno kwaliko ensaali enkulu ezengedde n’ento ezitannakula. Ku muti ogwo waliwo ewaali ensaali ezengedde obulungi era nga ziri wamu ku kalimba kaazo. Ensaali zino zaali zinyirira era nga zisikiriza okulyako. Wabula, ettabi kwe zaali lyali wala nnyo eri waggulu. Wakibe yawulira ng’ayagala kulinnya yeeriire ku nsaali zino ezibuulukuse. Bwe yaziraba yagamba nti, “Laba ensaali zino maama! Ku kasana akaaka bwe kati, ne mmala nzifuna ezo siddamu kuwulira nnyonta.” Wakibe yatandika okwagala okulinnya omuti okwali akalimba k’ensaali ezinyirira. Yaddukanga nga bw’asinziira eri n’ajja emisinde ku muti asobole okugubuukira alinnye okutuuka awali ensaali. Emirundi mingi gye yagezaako naye ng’alemererwa okutuuka ku kirimba ky’ensaali. Yaddamu n’agezaako okusinziira omulundi omulala nga bw’abala nti: Emu, Bbiri, Ssatu… bwe yatuuka ku ssatu n’abuuka. Era nga bwe kyali ku mirundi egyasooka, ne ku mulundi guno Wakibe teyasobola kunoga nsaali. Yagezaako emirundi n’emirundi okusobola okufuna ku bibala bino ebyali bisikiriza naye n’alemererwa. Ku mulundi ogusembayo, yakkiriza nti yali alemereddwa okunogayo ensaali. Yavaawo ku muti gw’ensaali n’atambula nga bw’agenda ayombayomba ebigambo ebitwawulikika. Yagenda omutwe gwe agutunuzza waggulu mu bbanga nga bw’agamba nti, “Oba binnemye okunoga binneme. Kirabika n’okuwooma tebiwoomamu wadde. Kirabika n’okukaawa bikaawa.”